**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 599/2001 Z. z. o osvedčovaní listín a podpisov na listinách okresnými úradmi a obcami v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Miloš SVRČEK.

**Cieľom návrhu zákona je**

* **reagovať na podnety občanov, ktorí žiadajú poskytovanie osvedčení listín a podpisov na listinách prostredníctvom poštového podniku poskytujúceho univerzálnu službu** **(ďalej len „poštový podnik“)** **a to z dôvodu, že poštový podnik disponuje jednak širokou sieťou pôšt na celom území Slovenskej republiky, t. j. geografickou dostupnosťou ako aj časovou dostupnosťou, nakoľko sú napr. veľké pošty resp. pošty v nákupných strediskách otvorené aj cez víkendy. Obce a okresné úrady vykonávajú osvedčovanie listín a podpisov na listinách len v obmedzenom časovom rozsahu v rámci úradných hodín, čím nie je zabezpečená dostatočná časová dostupnosť pre občanov, čo spôsobuje nespokojnosť a znížený komfort zo strany občanov.**
* **rozšírenie poskytovania osvedčení listín a podpisov na listinách aj prostredníctvom poštového podniku, čím by sa zabezpečilo občanom poskytovanie väčšieho rozsahu služieb pre riešenie najčastejších životných situácií v komerčnej sfére ako aj pri komunikácii s orgánmi verejnej moci prostredníctvom poštového podniku.**

Vzhľadom na skutočnosť, že poštový podnik už v súčasnosti vykonáva zaručenú konverziu podľa zákona č. 305/2013 Z.z. o e-Governmente ako aj činnosti osvedčujúcej osoby podľa zákona č. 95/2019 Z.z. o informačných technológiách vo verejnej správe a o zmene a doplnení niektorých zákonov, je z pohľadu charakteru poskytovania služieb osvedčovanie listín a podpisov na listinách dostatočne kvalifikovaný na výkon takýchto činnosti. Osvedčenie listín a podpisov na listinách prostredníctvom poštového podniku sa v súčasnosti vykonáva aj v iných krajinách Európskej únie, napr. v Českej republike.

Návrh zákona upravuje postup poskytovania osvedčovania listín a podpisov na listinách prostredníctvom poštového podniku, spôsob úhrady za tieto služby ako aj spôsob evidencie o osvedčovaní. Návrhom zákona sa zavádza Register osvedčení, ktorý bude obsahovať všetky údaje potrebné na vytvorenie osvedčovacej doložky pre osvedčovanie listiny a osvedčovacej doložky pre osvedčenie podpisu na listine podľa § 7 ods. 2 a ods. 3 tohto zákona. Každý záznam v Registri osvedčení bude obsahovať zároveň jedinečný identifikátor osvedčenia. Záznamy uložené v Registri osvedčení bude možné overiť na webovom sídle poštového podniku, pričom záznam v Registri osvedčení bude dostupný na základe uvedenia jedinečného identifikátora osvedčenia v spojení s ďalšími údajmi.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Prijatie navrhovaného zákona má pozitívny vplyv na podnikateľské prostredie, ako aj na občanov, pretože sprístupňuje služby osvedčovania listín a podpisov na listinách v rozsiahlej sieti prevádzkarní poštového podniku s vysokou geografickou dostupnosťou a otváracími hodinami (otvorené aj cez víkendy).

Prijatie navrhovaného zákona nemá vplyv na životné prostredie, na rozpočet verejnej správy, na informatizáciu spoločnosti, na služby verejnej správy pre občana, ani sociálne vplyvy.

Navrhuje sa, aby zákon s prihliadnutím na dĺžku legislatívneho procesu a primeranú legisvakanciu nadobudol účinnosť 1.9.2023.

1. **Osobitná časť**

**Čl. I**

**K bodu 1:**

Navrhuje sa rozšíriť predmet zákona aj na poštový podnik, ktorý poskytuje univerzálnu službu.

**K bodu 2:**

Navrhuje sa doplniť spôsob úhrady poplatkov za osvedčovanie vykonané poštovým podnikom a to prostredníctvom tarify poštového podniku.

**K bodu 3:**

Navrhuje sa doplniť povinnosť vykonávania osvedčovania prostredníctvom pôšt, ktoré sú stálymi prevádzkarňami poštového podniku.

**K bodu 4:**

Navrhuje sa doplniť poštový podnik.

**K bodu 5 a 6 :**

Navrhuje sa pre poštový podnik doplniť spôsob podpisovania fyzickej osoby, ktorej podpis sa osvedčuje do osvedčovacej doložky.

**K bodu 7:**

Navrhuje sa doplniť poštový podnik.

**K bodom 8, 9, 11 a 12:**

Navrhuje sa pre poštový podnik doplniť spôsob evidencie osvedčení v Registri osvedčení.

**K bodom 10 a 13:**

Vzhľadom k tomu, že poštový podnik nedisponuje okrúhlou úradnou pečiatkou, navrhuje sa doplniť osvedčovanie odtlačkom pečiatky poštového podniku.

**K bodu 14:**

Navrhuje sa doplniť poštový podnik.

**K bodu 15:**

Navrhuje sa aktualizovať v celom znení zákona názov okresného úradu.

**Čl. II**

Účinnosť návrhu zákona sa navrhuje 1. septembra 2023.